小庵詩
作者：孔平仲
朝代：宋

paragraphs: 甃石爲道，旁植冬青不死之靈草。
跨水爲橋，上有百年老木之清陰。
小庵又在北牆北，花竹重重深更深。
公餘竟日無一事，卜此佳趣聊棲心。
明月爲我遲遲不肯去，清風爲我淅淅生好音。
闃然宴坐如澗谷，樂以真樂非絲金。
君看此庵亦何有，架竹編茅容側肘。
人生自足乃有餘，不羨簷牙切星斗。
朝携一筇杖，暮炷一爐香。
悠然每獨笑，物我兩皆忘。